LA MAGIE DA LIS PERAULIS

Personagjos:

Ralf farcut
Nore çore
Melie marmote
Fredo sghirat
Guriut 1
Guriut 2
Guriut 3
Spirtei dal bosc

Ambientazion:
Un bosc

Scenografie:
4 cjasutis di carton unevore semplicis. Chê di Ralf a à di jessi nere o scure; chês altris a podin jessi coloradis ( magari tre tonalitâts di vert) e dutis  a àn di jessi avonde grandis par permeti ai fruts di lâ four e dentri, magari dome in genoglon. Un fondâl piturât o quatri sagumis di arbui  e un grant orloi cun lis speris a completin il dut.

Costums:
Ralf al è vistût di neri e al à un grant pâr di ocjâi; Nore a sarà vistude cuntun pâr di bregons neris e majute blancje e nere, dôs alis di meti su la schene e un cjapiel a ûs bec; Melie a sarà vistude di maron cun sul cjâf une  baretute di pêl dal stes colôr; Fredo al varà un costum maron-rossit cuntune lungje code e dôs orelis di pêl a ponte : i guriuts a varan un vistît vert e un cjapielut simpri vert; i spirtei ( il lôr numar al pos jessi di un minim di tre a un massim di cinc a discrezion da la regìe) a saran vistûts di vêl di ducju i colôrs.

La storie:
A conte di un farcut maleducât ch'al vîf dongje une sghirat, une marmote e une çore. Ralf al è simpri plen di fan, ma no si sfuarce di lâ in cercje di mangjâ e al vores, cun la prepotense, che chei altris lu judassin. Intal arc di une zornade al cumbine un pôc di dut, sort a lis peraulis di savietât dai spirtei dal bosc e ai conseis dai guriuts. Finâl un pôc a sorprese.
Il lavôr teatrâl si pos dividilu in tre cuadris, cul jutori di cualchi tocut di musiche  fra un cuadri e chel altri.

1

PRIN CUADRI – BUNORE

Il grant orloi al segne lis vot; Ralf al ven four da la sô cjasute, sossedant e distirant i braçs

RALF: Orco boe, ancje nossere i soi lât a durmî cence mangjâ! I ài il stomi ch'al 	bruntule come une 	pignate di fasoi sul fouc!

Ancje Nore a ven four, tontonant

NORE: Si podie savê ce che tu âs di protestâ a chistis oris, Ralf farcut? Il soreli nol à 	cuasi mostrât la sô muse e già tu tu cuarnis come un corvat! Parcè vûtu  	sveâ dutis lis besteutis dal bosc?
RALF: Cui fevele?

Stant ch'al viôt pôc, Ralf al va dongje di Nore

NORE: E cui vûtu ch'al sedi? I soi jo e simpri jo, la tô disfurtunade confinante! No 	saressie ore che tu gambiassis i ocjâi?
RALF: Ti va ben a ti di contâle, Nore çore! No soi migo un siôr, jo, come te! Cjale ce 	biele cjasute che tu âs tu e cjale la mê...
NORE: No ti lu à par sigûr dite il miedi di sgarfâti une tane sot tiere, cence barcons  e 	cuntun bûs di puarte! A varessin sorte di guadagnâ cun te chei ch'a vendin 	tendinis e scûrs!
RALF: A mi mi da fastidi il lusôr, i soi fat cussì... E par dî la veretât, mi da ancjetant 	fastidi lâ in cercje 	di vieruts par preparâmi la gulission.
NORE: Chiste no mi è gnove...  Ti coventaressie forsit une coghe o une cameriere? ( a 	rît)
RALF: Tu podis ghignâ tant che tu vuelis, tant nol gambie nuie. Ma lu sâtu tu che cul 	slungjâ la mê galarìe mi soi ruvinât dutis lis ongulis? Cjale chi! ( j mostre lis 	mans)
NORE( cun ironie): Puarìn, ce displasê...
RALF: No tu âs di displasêti, ma di resonâ.
NORE: Resonâ su ce?

Ralf al va a curiosâ pai barcons (piturâts) da la cjasute di Nore

RALF: Sul fat che tu tu âs su la taule un biel platut di vierus cunçâts in salate...
NORE: E alore?
RALF: E nol è avonde. Tu âs ancje une biele guantiere di moscjins cun la maionese...
NORE: Tu ti lamentis che tu viodis pôc, ma fin lì tu sês rivât..

2

A entrin in sene i spirtei dal bosc

“L'invidie a fâs stâ mâl dome chel che la prove!”

A jessin di sene

NORE: Âtu sintût par câs une vôs?
RALF: Jo no ài sintût nuie. Ce vôs?
NORE: Stâtu fasint il furbo? A à dite alc a proposit da l'invidie
RALF: Ti dîs ch'i no ài sintût!
NORE: Bausiâr! Tu sâs ancje tu il proverbi: “Nissun al è plui sort di chel che nol voul 	sintî”.
RALF: E tu tu stâs menant il mus pa la glace...I stavin fevelant di gulission...
NORE: No, tu tu stavi fevelant di gulission...
RALF: Difat, mi fâsin gole lis robis bunis  che tu âs preparât...Uhm...
NORE: No son par te.
RALF: Chist lu sai.
NORE: Duncje, se tu lu sâs, al è miôr cjacarâ di altris robis.
RALF: Come ce?
NORE: Come la vôs di cumò devant.
RALF: Cjale, forsi a mi mi coventarà un bon oculist, ma a ti ti covente un bon 	vetrinari, di chei ch'a studiin il funsionament dal cjâf.
NORE: Che tu tu sedis mieç vuarp al è un dât di fat, ma jo no soi ancjemò four cu la 	cassele.
RALF: Ma se  tu sintis ce che nol è!  No sarae forsi une scuse par no invidâmi a 	gulission?
NORE: No si trate di chist. La vôs a à fevelât pardabon e tu tu vuelis contâmile. In 	ogni 	câs  ti mancje un pocje di gracie tal fâ lis robis.
RALF: Gracie? Ese une robe di mangjâ?
NORE: Ma tu tu pensi dome a chel!
RALF: Par fuarce, subit i coli partiere come un sac di patatis cence patatis!
NORE: Tu tu ti strissinis già par tiere; plui in bas di cussì no tu podis lâ.
RALF: Insome, vûtu dâmi un pugnut di vieruts in salate e une sedon di moscjins cun la 	  maionese?
NORE: Dismenteitilu! I ài famee, jo!
RALF: I sarai obleât a vignîmiju a cjoi di bessôl...
NORE (grintose): Ti vores un bon coragjo!

A tornin in sene i spirtei tignintsi par man

“Al è simpri miôr domandâ che no pretindi”

A tornin davour lis cuintis
3
NORE (ironiche): Nancje chiste volte no âtu sintût nuie?
RALF: Jo no!
NORE: Spessee, spessee a dî bausiis! ( a cjale viers il fondâl) E cumo, cui rive?

Al entre il prin guriut

GURIUT 1: Chi, cualchidun al à bisugne di me...
RALF: D'indolà ventu?
NORE: Cui sêtu?
GURIUT 1: No vuei dî cui ch'i soi; pal moment al à di restâ un misteri. Di une robe i 	soi sigûr: a  Ralf farcut i coventi cun urgense i miei conseis...
RALF: Ma no stâ fâmi ridi un voli! Cui ti cognos?
GURIUT 1: Tu mi cognossarâs, tu mi cognossarâs... Jo i soi vignût fin chi parcè che a 	ti ti mancje alc.

Ralf si cjale lis mans e i peis

RALF: No mi pâr...(al fevele cun Nore)Nore, cjalimi ben: no soio un biel esemplâr di 	farcut?
NORE: Mah, gjavant che tu sês mieç vuarp e che il to pêl invece di jessi neri e lustri al 	è  spilucât come chel di un surisin muart, mi samee che tu vedis dut intal so 	puest. Almancul par four...
GURIUT 1: Ai voul cjalât lontan, ai voul cjalât lontan...
RALF: Eh, alore  mi cjatares plui che mai intrigât...No rivi a viodi ben nancje la ponte 	dal me biel nasut! Ma in fons, a ti, ce t'impuartial di me? Jo no ti ài migo clamât?
GURIUT: Se tu lu vessis fat al sares stât miôr...
NORE: Chist misteri no lu capì nancje jo.
GURIUT 1: No tu sês tu che tu âs di capî, Nore çore, ma chel sarcandul lì, che 	pardabon nol rive a viodi un millimetro plui in là dai siei ocjâi.
RALF: Cumò a sarà colpe mê! Par sgripiâ sot tiere no covente vê la viste di un'acuile! 	Orco boe, vualtris i stais lì a pierdi timp in cjacaris e intant a mi mi bruntule 	simpri il stomi! ( al cjale guriut 1) Ti doi jo un consei, stran personagjo: 	slontaniti di me , che se no  mi ven voe di cerçâti une canole!
GURIUT 1 (un pôc spaurît) Pal moment i voi vie, ma al pos stâj che tu vegnis tu 	a 	clamâmi!
RALF: Ma nancje pal siet di cope!

Il guriut al jes

NORE: Mai dîsi mai, Ralf!
RALF: Ma finissile ancje tu cun lis tôs sentensis! Jo i ài fan, esial tant dificil di crodi?
NORE: E duncje?
4
RALF: Duncje, invidât o no, cumò mi senti cui peis sot la tô taule e mi fâs une bune 	pansade di moscjins e di vieruts.
NORE: Varessitu chel fiât?
RALF: Tu ti necuarzarâs!

Ralf al fâs par entrâ inta la cjasute di Nore, ma jê a è plui svelte e si sente a indian vie devant da la entrade

RALF: Mi sa che par chiste volte mi è lade struncje..

Al entre a cjase sô, sconsolât
Si siere il prin cuadri

SECONT CUADRI -MISDI'

Su la sene vueite al entre un spirtel e al sposte lis speris dal orloi sul misdì. Po' al jes.
A entre Melie marmote e si met devant  da la sô cjasute.

MELIE: Bisugne ch'i mi  laudi di bessole, stant che nissun lu fâs: i soi propit une bune 	marmote! Zzz ( si indurmidìs)
RALF (al ven four da la sô cjasute): Cui saressial bon?
MELIE: (si svee a colp): Jo, ve', Melie marmote! E sicome ch'i ti cognos ben, di brave 	cunfinante, ti ài preparât un biel geut di robis bunis: radîs di tale, di radic, e di  	rucule salvadie. Cjale chi! 
RALF: Par furtune che tu mi cognossis! Ce varessio di fâ cun chiste verdure?
MELIE: Mangjâ, no? Tu sês simpri che tu ti lamentis che tu âs fan, che nissun 	s'impense di te... Par une volte che tu la cjatis pronte...zzz (si indurmidis)
RALF: Ma viôt chiste! (la poche) Ou, sveiti, i feveli cun te!
MELIE: zzz...Ah, sì...Ce disevitu?
RALF: Ma cemôt si fasie a durmî simpri? I disevi che... mah, lassin pierdi, va'...Cun te 	al è dut timp straçât!
MELIE: No, no, va indevant cul discors.
RALF: Cence ofese, ma tu tu devis jessi propit un pôc stupidute.
MELIE:Parcè?
RALF: Parcè che tu mi partis a mi radîs di tale, di radic e di rucule salvadie.
MELIE: Poben? No podaressitu almancul cerçâ?
RALF: No soi vegetarian...
MELIE:Cualchi viaç bisugne ancje contentâsi.
RALF: E in soreplui no ài nancje dincj in bocje!
MELIE: Pardabon? Chiste no la savevi! Cuasi cuasi mi sbrisse di ridi...zzz...
RALF: Miôr fâ ridi che no  fâ doul! Jo i stoi ben cussì. Tu, pitost, dopritu il  cjavut par 
5

	pensâ, o sêtu bune di doprâ dome lis palotis par mastiâ? (la scjasse parcè ch'a 	si è tornade a indurmidî)
	MELIE: Jo...i crodevi...di fâti un plasê spartint cun te il me gustâ...e forsit 	cualchi vierut e cualchi moscjin tu ju varessis cjatâts framieç da la verdure...In 	fons i soi une marmote bune
RALF: Sì,  bune di fâmi  rabiâ!

A tornin i spirtei dal bosc

“Passiense, passiense...Pecjât che no si podi comprâle al marcjât!”

A jessin

MELIE(a è maraveade): Ce entrie cumò la passiense? Di ce discoritu?
RALF: Ti sameio un tipo ch'al à passiense?
MELIE: No, biel par chel!
RALF: Eco cà! Cumò ancje tu tu çavargnis...
MELIE: Ma i ài sintude une vôs...
RALF: Benedet il cîl! Mi sa che tu podis dâj la man a tô comari Nore; nancje jê no 	scherse in cont di fantasie.
NORE ( a ven four di cjase sô): Cjacaraviso di me?
RALF: (la mene pal boro): Sì, cjare çore, di te... ( si sbroche)Sinteit feminis, vualtris 	dôs i  veis voe di fâmi deventâ mat! Tu Nore tu  mi lassis murî dizun, tu Melie tu 	mi  regalis robis che nancje in sium i rivares a frontâ.... e dutis dôs i sintîs  lis 	vôs... Puar mai me! 
MELIE: Puar? Tu tu sês trist! Se  tu fossis avonde puar no tu saressis tant slichignot 	e no tu fasaressis 	tantis storiis cuant ch'a è ore di peâ il tavajuç tor dal cuel. zzz
NORE: E se no tu fossis tant indolent, no tu laressis in cercje da la mignestre già 	pronte di chei altris, ma tu ti daressis lis mans ator.
RALF: Lengatis velenosis! No podaressiso doprâ la bocje par alc altri che nol sedi il 	peteçâ e il spudâ judizis?
NORE: Melie?  (la clame a fuart) Oh, Melie!
MELIE: Scuse Nore, mi eri pierdude vie un moment...
NORE: Bon, cumò sêtu chi?
MELIE: Dute orelis.
NORE: Sicheduncje, dîsimi la sante veretât: ti erial mai capitât un cunfinant come chel 	chi?
MELIE: Nancje cuant ch'i vevi la cjasute intun altri bosc.
RALF: Baste! Voleiso propit tirâmi a siment? Ancjemò une peraule, e pûr di meti alc 	sot i 	dincj i fâs 	un sproposit!

In sene di gnouf i spirtei
6

“Ai voul mastiât esperiense e cognossince!”

A jessin. Ralf al fâs fente di nuie e al torne dentri 

MELIE: Scolte, Nore, no ti parie che cualchidun al vedi fevelât? A erin da lis vôs che 	no 	si capive d'indolà ch'a vignivin...
NORE: Sì, propit cumò devant, e dôs voltis ancje  vuê di bunore. La prime a à 	dit...spete ch'i 	mi impensi... che la invidie a fâs mâl dome a chel ch'a la 	prove.
MELIE: E la seconde?
NORE: Orpo, i ài pierdude la memorie...alc su la passiense...ah, sì, che no si pos 	comprâle al marcjât. E chiste ultime, che bisugne mastiâ esperiense e 	cognossince.
MELIE: Peraulis santis, che farcut al vares di tignî a mens!
NORE: Lui al dîs che no lis sint.
MELIE: Pense tu! Cul brut caratar ch'al à, nol è propit facil vivi dongje di lui. Al è  	mieç 	vuarp, e chiste no è colpe sô, ma tu mi contis ch'al fâs ancje fente di jessi 	sort... e  in cuant a 	sensibilitât....
NORE: Mi lu dîtu a mi? Al voleve robâmi i vierus e i moscjins ch'i vevi di dâ ai miei 	uceluts!
MELIE: Robononis! Zzz (si distire  par tiere)
NORE: Il biel al è che se mi lu ves domandât cun creance...Eco, cumò i stoi fevelant di 	bessole... plui di deis minûts  Melie no rive a stâ sveade...

Ralf al torne four 

RALF: I ài sintût dut! Creance? Jo no sai nancje ce ch'a voul dî creance! Jo i soi un 	farc, e no une signorine!

Al entre in sene il secont guriut

GURIUT 2: Un farc ch'al à estreme bisugne di me...
RALF (lu cjale di brut): Ma chiste a è une maledission! Spieghimi  dome une robe: tu 	sêtu 	parint di chel matucel ch'al è stât chi apene cricât dì?
GURIUT 2: Al po' jessi, al po' jessi...
RALF: E alore ti dîs a ti ce ch'i ài dit a lui: va' par la tô strade, che a mi no mi covente 	nuie
GURIUT 2: Come minimo tu âs bisugne di conseis;  e dopo ancje di me...
NORE: Mi pâr just come resonament.
MELIE (di gnouf sveade): I soi d'acordo.
RALF (si volte viers di lôr dôs, rabec): Vualtris lengonatis i pararessis bon dome a 	tasê!
7

GURIUT 2: E parcè? Lôr dôs a àn tant ce insegnâti, crodimi.
RALF: Insegnâmi a mi?Chês dôs lì? Ma par l'amôr di dio! A è vere ch'i viôt pôc e i vîf 
	gran part tal scûr, ma no mi gambiares sigûr cuntune çore e une marmote: une a 
è egoiste e strente di manie, chê altre no sa nancje s'a è a chist mont!
GURIUT 2: Epûr, cun ducju i lôr difiets, a son simpri miôr di te. A ti ti mancje alc...
RALF: Ah, sì? E ce mi mancjaressial?
GURIUT 2: Tu vignarâs a savêlu...
RALF: Ancjemò misteriis e segrets? Cun chei no si prepare la taule!
MELIE ( a Ralf): La tô a è une manìe!
NORE: Une manìe  ch'a ti costarà cjare!
RALF: Vonde, vonde! I siei mestris intal infurducjâ cjacaris in ta lis orelis! Us saludi!

Ralf, Nore e Melie a entrin in ta lis lôr cjasutis. Il guriut al reste in sene

GURIUT 2: Cualchi volte al bastares pôc...dome la peraule juste tal moment just!

Prin di lâ four al sposte lis speris dal orloi su lis siet

Si siere il secont cuadri

TIERÇ CUADRI-SERE

Sene vueite
Di davour lis cuintis al entre Fredo sghirat; al à un braç ingessât picjât tor dal cuel. In ta la man sane al à une cjandele piade (o une lanterne cuntun luminut) ch'al poe devant da la sô cjasute

FREDO: Ahi, ahi, ce dolôrs! 
MELIE (a ven four): Cui esial ch'a si lamente?
FREDO: I soi jo, Fredo sghirat; i soi apene tornât dal miedi.
MELIE: Ce ti esial sucedût? Zzz....
FREDO: Cemôt fasio a contâti ce che mi è sucedût se tu duarmis?
MELIE:Zzzz... (si svee)Ehm, ce stavitu disint?
FREDO: Ch'i no pos tabajâ cuntune marmote ch'a impee ogni moment.
MELIE: Cumò i soi sveade.
FREDO: Sperìn ...
MELIE: Duncje? Tu sês ben cunçât, mi pâr.
FREDO: Ti dîs dome ch'i soi propit scalognât! Propit a mi vevial di mandâmi il destin 	un confinant come Ralf farcut?
MELIE: Ind'ae fate un'altre da lis sôs?
FREDO: Mi à dome slogât un braç! Cjale chi ce disastro! Ahi, ahi!
8

A jes da la sô cjasute Nore

NORE: Cui esial ch'al vai?
MELIE: Al è Fredo sghirat. Conte, conte Fredo.Zzzz....
FREDO: Bune gnot! Cemût si fasie a fevelâ cul nuie? Mi dât udiense almancul tu, 	Nore?
NORE: Sì, ti scolti.
FREDO: I stavi disint che Ralf farcut mi à disombolât un braç...
NORE: Chist lu viôt di bessole. Ma cuale saressie stade la dinamiche dal incident?FREDO: Nol è stât un incident! Lui lu à fat apueste!
NORE: Ben, po'! Ancje chiste mi tocje sintî! Clarìs i fats.
FREDO: Tu âs di savê che tor cuatri dopodimisdì...
NORE: Juste cuant ch'i eri a sistemâmi lis plumis da la paruchiere...
FREDO: Mi lassitu finî?
NORE: Va' indevant.
FREDO: I ài tucât ta la sô puarte cun chê di lassâj un sacut di coculis e di nolis ch'a 	mi erin vansadis...dopo di vê rot i scus, ben s'intint. I sai ch'al à simpri tante 	fan...
NORE: Su chist i podaressin meti la firme.
MELIE (si svee a colp): Ce varessio di firmâ?
NORE: Duâr, Melie, duâr....Nol è nuie di firmâ, sta' cujete.

Melie a torne a pognêsi

NORE: Finìs la tô storie, Fredo.
FREDO: Nol è plui tant ce zontâ. Dutcâs, stant che nissun mi rispundeve, i ài 	sbruntade  la 	puarte:  Ralf mi à dade une ombrenade sul braç e mi lu à 	disombolât!
NORE: La miserie! Ce sorte di sdrondenade!
FREDO: Tu podis dîlu a fuart! Un mês di fassadure e di dolôrs. Ahi, ahi!

Al ven four Ralf.

RALF: Ce ese chiste lagne?
NORE: No vioditu ch'al è puar Fredo? Mi à contât dut .
RALF: Ti varà contât la sô version da la storie.

A entrin di gnouf i spirtei

“Cuant ch'a si dîs la veretât no si à poure di nuie”

FREDO: E difat jo no ài poure, parcè ch'i ai contât dome la veretât.
9
NORE: Âtu sintût lis vôs, Fredo?
FREDO: Jo sì.
RALF: E jo no. In ogni câs, se cualchidun al à  alc di dî, jo i rispunt ch'a mi plasares 	viodilu in muse.

Spirtei

“Nissun al pos viodinus. Nô i regalìn dome peraulis di savietât”

A jessin

NORE: No àn migo tuart.
RALF:( a Ralf e a Nore) Cuant ch'i si sei stufâts di fâ i visionaris, voleiso stâmi a sintî?
FREDO: Sigûr! Voressitu forsi fâ crodi che no tu mi âs dât une ombrenade?
RALF: No, ma no stin a dismenteâsi che tu tu sês entrât in cjase mê come un lari...
FREDO: Cemôt come un lari? Tu tu vevis lassât la puarte  in sflese!
RALF: I sarai paron di lassâ la puarte come ch'i vuei!
FREDO. Dîmi almancul ch'a ti displâs...
RALF: Al mancjares dome chel! Ma cui croditu di jessi? Al è stât un ben par te che jo i 	i viodi pôc, 	parceche s'al fos stât il contrari ti vares dade une ombrenade davour 	lis orelis.
FREDO: Ma esial chist il môt di compuartâsi cuntun ch'al voleve dome fâti un plasê?
RALF: I ài viodût ce plasê! Tu mi vevis partât coculis e nolis …
FREDO: Ma ti li vevi spacadis...
RALF: (al alce la vôs)No mi plasin lo stes! 
MELIE: Zzzz. Ce? Cui?
NORE: Tu podis continuâ il to pisulìn, Melie, che  tant chi no si gjave un rai da la 	buse.
MELIE: Cuale buse? zzz
NORE: Oh, Signôr! Fra une robe e chê altre, chist bosc al parares bon a clamâsi 	manicomi.
RALF: Ancje piês!
FREDO: A son da lis zornadis ch'a mi pâr di insumiâmi...

Al entre in sene il tierç guriut

GURIUT 3: Insumiâsi? I siums a son biei cualchi volte, ma bisugne simpri fâ i conts 	cun la realtât.
RALF: Ve' chi une gnove disgracie! Ti fâs a ti il stes invît ch'i ài dreçât al to parint : 	Torne indavour cun lis bunis!
GURIUT 3: Tu âs un grant difiet, cjar farcut:  ti mancjin lis peraulis...
NORE: Chel po' no! I mancjarà la viste e un pocje di educassion e di bontât, ma la 	bardele...
10

GURIUT: No ài nominât la bardele, o cjacaris, ma peraulis magichis,  di imparâ a la 	svelte.
RALF: Imparâ? Mi metarai cumò dopo vecjo!
GURIUT 3: Si è simpri in timp ta la vite.
NORE: In almancul tre ocasions, Ralf, tu varessis vût di scoltâ no dome la tô panse o 	il to istint, ma ancje la tô cossiense e i conseis ch'a ti vignivin dâts.
RALF: Ah, sì? Dimi cuant .
NORE: Ti ricuarditu di cemôt che tu mi âs tratade vuê di bunore?
RALF: Ma se tu mi âs dibot lassât murî di fan e no tu âs volût spartî cun me la tô 	gulission!
NORE: Bastave domandâ invece di pretindi.
RALF: (al tache a rindisi cont di ce ch'al à fat) No soi masse usât...
GURIUT 3: Si sin necuarts.

Al entre guriut 1 cul cartel girât par dret cun la scrite: Par plasê. Si met dongje Ralf.

GURIUT 1: Vuê di bunore tu vevis di clamâmi me!
NORE: Vioditu? Bastave doprâ la peraulute magiche: Par plasê.
GURIUT 1: Propit cussì!
NORE (simpri a Ralf): E ti vegnino tal cjâf lis  manieris  che tu âs doprât cun Melie 	vuê sul misdì?
MELIE: Cui mi clame? Sul misdì? Ah, sì...scusait...mi  eri un pôc pierdude tal sun, ma 	no mi 	soi 	dismenteade che lis mês radîs no j erin plasudis a Ralf; e pensâ che 	sot di 	lôr si taponavin vieruts e moscjins...
RALF: Mi pâr che tu mi vevis ancje visât....
GURIUT 3: Tu varessis vût di presseâ almancul lis sôs bunis intensions, vere Ralf?

Al entre in sene guriut 2 cul cartel girât par dret cun la scrite: Grazie. Si met dongje Ralf

GURIUT 2: Tu vevis di scoltâmi me e  doprâ la peraulute magiche: Grazie.
RALF: In fons al bastave pôc, vere?
GURIUT 3: Mi pâr che tu scomencis a capî...
FREDO: E cun me, Ralf, no ti sêtu compuartât mâl  cun me?
RALF: Beh, in efiets...
GURIUT 3: In efiets bastave che tu mi vessis clamât me: I soi la peraulute magiche 	ch'a si clame: Scuse. 

 (al gire par dret il so cartel cun la scrite: Scuse)

RALF: Podio fâ cumò ce ch'i vares vût di fâ prime? La prossime volte ti domandarai 
11	
	par  plasê, Nore; grazie, Melie dal to bon cour; scuse,Fredo....
NORE, MELIE, FREDO : Ti perdonìn di cour!
GURIUT 3: Vioditu, Ralf, che i conts a tornin? Certis peraulis    a àn dentri chê magie 
che nus jude a vivi ben e a lâ d'acordo. Ma bisugne doprâlis simpri e cence sparagnâ.

A tornin in sene i spirtei dal bosc:

Dinsi la man, anin a scuele
di bune creance e biel savê fâ.
Din simpri scolte a la bune stele
che nus consee cemôt fevelâ.
Nuie dispiets e pocje bardele:
doprìn lis peraulis come ch'al va.

Ducju insieme i personagjos si dan la man e a fâsin un inchin viers il public

FIN

12